CELEX: 32010R0558
Language: mt
Date: 2010-06-24 00:00:00
Title: Regolament tal-Kummissjoni (UE) Nru 558/2010 tal- 24 ta’ Ġunju 2010 li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill li jistabbilixxi regoli speċifiċi ta’ iġjene għall-ikel li joriġina mill-annimali  (Test b’relevanza għaż-ŻEE )

25.6.2010   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 159/18
               
            REGOLAMENT TAL-KUMMISSJONI (UE) Nru 558/2010
      tal-24 ta’ Ġunju 2010
      li jemenda l-Anness III tar-Regolament (KE) Nru 853/2004 tal-Parlament Ewropew u tal-Kunsill li jistabbilixxi regoli speċifiċi ta’ iġjene għall-ikel li joriġina mill-annimali
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistipula regoli speċifiċi ta’ iġjene għall-ikel li joriġina mill-annimali (1), u b’mod partikolari l-Artikolu 10(1) tiegħu,
      Billi:
      
                  (1)
               
               
                  Ir-Regolament (KE) Nru 853/2004 jistabbilixxi regoli speċifiċi ta’ iġjene għall-ikel li joriġina mill-annimali. Dan jipprovdi, fost l-oħrajn, li l-operaturi fin-negozju tal-ikel jistgħu jqiegħdu prodotti li ġejjin mill-animali fis-suq biss jekk dawn ikunu tħejjew u ġew immaniġġati esklużivament fi stabbilimenti li jissodisfaw ir-rekwiżiti rilevanti tal-Anness III tal-istess Regolament.
               
            
                  (2)
               
               
                  Il-Kapitolu VII tat-Taqsima I tal-Anness III tar-Regolament (KE) Nru 853/2004 jipprovdi li l-laħam tal-ungulati domestiċi jista’ jiġi ttrasportat qabel ma tintlaħaq it-temperatura rekwiżita skont dak ir-Regolament kemm-il darba l-awtorità kompetenti tawtorizza dan biex tippermetti l-produzzjoni tal-prodotti speċifiċi, b’ċerti kundizzjonijiet.
               
            
                  (3)
               
               
                  Għarfien aċċettat fir-rigward tal-kriterji adegwati ta’ mikrobijoloġija u temperatura juri li minn dispożizzjoni simili tibbenefika wkoll il-produzzjoni tal-foie gras u dan sabiex ikun possibbli l-użu ta’ metodi tradizzjonali tal-produzzjoni.
               
            
                  (4)
               
               
                  L-iffriżar li jseħħ eżatt wara l-qatla u t-tiksiħ jimminimizzaw it-tkabbir tal-batterji u għaldaqstant il-kwantità mikrobijoloġika li tirriżulta minn meta tinħall il-friża. Bħal fil-każ tad-dispożizzjonijiet diġà stabbiliti għal-laħam tal-ungulati domestiċi, il-laħam li jiġi mit-tajr u l-lagomorfi intiż għall-iffriżar għandu jiġi ffriżat mingħajr dewmien wara l-qatla u t-tiksiħ. Konsegwentement huwa f’loku li jiġi emendat il-Kapitolu V tat-Taqsima II tal-Anness III tar-Regolament (KE) Nru 853/2004 skont dan.
               
            
                  (5)
               
               
                  Ir-regoli stabbiliti fil-Kapitolu II tat-Taqsima VII tal-Anness III tar-Regolament (KE) Nru 853/2004 jinkludu rekwiżiti speċifiċi għall-molluski bivalvi ħajjin, ekinodermi ħajjin, tunikati ħajjin u gastropodi marini ħajjin, u dan fejn tidħol il-klassifikazzjoni mikrobijoloġika taż-żoni tal-produzzjoni.
               
            
                  (6)
               
               
                  L-Artikolu 6 tar-Regolament (KE) Nru 854/2004 tal-Parlament Ewropew u tal-Kunsill (2) jipprovdi li l-Istati Membri jridu jiżguraw li waqt il-produzzjoni u t-tqegħid fis-suq tal-molluski bivalvi ħajjin, ekinodermi ħajjin, tunikati ħajjin u gastropodi marini ħajjin ikunu saru kontrolli uffiċjali kif pprovdut fl-Anness II ta’ dak ir-Regolament.
               
            
                  (7)
               
               
                  L-Anness II ta’ dak ir-Regolament jipprovdi li ż-żoni tal-produzzjoni jridu jiġu kklassifikati skont il-livell fekali ta’ kontaminazzjoni fekali. Organiżmi filtraturi, bħalma huma l-molluski bivalvi, jistgħu jakkumulaw mikroorganiżmi li jirrappreżentaw riskju għas-saħħa pubblika.
               
            
                  (8)
               
               
                  Il-gastropodi marini ġeneralment mhumiex organiżmi filtraturi. Konsegwentement ir-riskju ta’ akkumulazzjoni ta’ mikroorganiżmi marbut mal-kontaminazzjoni fekali jista’ jitqies bħala wieħed remot. Barra minn dan, ma ġiet irrappurtata ebda informazzjoni epidemjoloġika li torbot id-dispożizzjonijiet għall-klassifikazzjoni taż-żoni tal-produzzjoni mar-riskji għas-saħħa pubblika assoċjati mal-gastropodi marini li mhumiex organiżmi filtraturi. Għal din ir-raġuni, gastropodi marini bħal dawn għandhom jiġu esklużi mid-dispożizzjonijiet dwar il-klassifikazzjoni taż-żoni tal-produzzjoni kif stipulat fil-Kapitolu II tat-Taqsima VII tal-Anness III tar-Regolament (KE) Nru 853/2004.
               
            
                  (9)
               
               
                  Il-Kapitolu VI tat-Taqsima VII tal-Anness III tar-Regolament (KE) Nru 853/2004 jipprovdi biss li pakketti individwali b’daqs maħsub għall-konsumatur ta’ molluski bivalvi ħajjin għandhom jingħalqu u jinżammu magħluqa waqt it-trasport minn meta jinħarġu miċ-ċentru ta’ dispaċċ sakemm jitressqu għall-bejgħ lill-konsumatur finali. Għaldaqstant, pakketti oħra ta’ molluski bivalvi ħajjin mhumiex koperti b’dak ir-rekwiżit. Fl-interess tas-saħħa pubblika, huwa f’loku li dan ir-rekwiżit jiġi emendat b’mod li dawn il-pakketti jkunu jridu jibqgħu magħluqin sakemm jitressqu għall-bejgħ lill-konsumatur finali.
               
            
                  (10)
               
               
                  Il-Kapitolu IX tat-Taqsima VII tal-Anness III tar-Regolament (KE) Nru 853/2004 jistabbilixxi rekwiżiti speċifiċi għall-pectinidae kkultivati barra miż-żoni ta’ produzzjoni kklassifikati. Tali rekwiżiti għandhom japplikaw ukoll għall-gastropodi marini ħajjin li mhumiex organiżmi filtraturi. Il-Punt 4 ta’ dak il-Kapitolu jistabbilixxi regoli speċifiċi għall-imballaġġ tal-pectinidae. Huwa xieraq li r-rekwiżiti għall-pakketti tal-molluski bivalvi ħajjin waqt it-trasport miċ-ċentru ta’ dispaċċ għall-bejgħ bl-ingrossa jkunu applikabbli wkoll għall-pectinidae u għall-gastropodi marini li mhumiex organiżmi filtraturi li jkunu ġew ikkultivati barra miż-żoni ta’ produzzjoni kklassifikati.
               
            
                  (11)
               
               
                  Il-Punt A tal-Kapitolu III tat-Taqsima VIII tal-Anness III tar-Regolament (KE) Nru 853/2004 jistipula kundizzjonijiet speċifiċi għall-immaniġġar ta’ dawk il-prodotti friski tal-ħut. Id-definizzjoni tal-prodotti friski tal-ħut stabbilita fil-punt 3.5 tal-Anness I ta’ dak ir-Regolament ma tinkludix prodotti tal-ħut mhux ipproċċessati li twaqqgħetilhom il-friża u prodotti friski tal-ħut li jkunu żdidulhom l-addittivi tal-ikel b’konformità mal-leġiżlazzjoni xierqa biex tiġi żgurata l-preservazzjoni. Għall-konsistenza tal-leġiżlazzjoni tal-Unjoni, għall-dawk il-prodotti jridu japplikaw l-istess rekwiżiti li japplikaw għall-prodotti friski tal-ħut.
               
            
                  (12)
               
               
                  Il-Punt 2 tal-Kapitolu VII u l-Punt 1(b) tal-Kapitolu VIII tat-Taqsima VIII tal-Anness III tar-Regolament (KE) Nru 853/2004 jirreferi għal deroga fil-każ tal-ħut sħiħ u ffriżat fis-salmura intiż għat-tqegħid fil-laned mir-rekwiżit ta’ temperatura ġenerali għal prodotti ffriżati tal-ħut li ma taqbiżx dik ta’ – 18 °C. Fil-każ tal-ħut iffriżat fis-salmura, għall-prodott trid tinkiseb temperatura ta’ mhux iktar minn – 9 °C.
               
            
                  (13)
               
               
                  Meta l-ħut sħiħ u ffriżat fis-salmura intiż għat-tqegħid fil-laned jitneħħa mit-taħlita tas-salmura użata għall-proċess tal-iffriżar, mhux meħtieġ li t-temperatura tkompli titniżżel b’mezzi oħra għal mhux iktar minn – 18 °C, u dan skont il-prattika komuni applikata meta jintuża l-metodu tas-salmura biex jiġi ffriżat ħut sħiħ intiż għat-tqegħid fil-laned.
               
            
                  (14)
               
               
                  Il-Punt 1 tal-Kapitolu 1 tat-Taqsima XIV u l-punt 1 tal-Kapitolu I tat-Taqsima XV tal-Anness III tar-Regolament (KE) Nru 853/2004 jistipula rekwiżiti għal materja prima użata għall-produzzjoni tal-ġelatina u l-kollaġen intiżi għall-użu fl-ikel.
               
            
                  (15)
               
               
                  F’Jannar 2005, l-Awtorità Ewropea dwar is-Sigurtà fl-Ikel ippubblikat opinjoni xjentifika dwar is-sikurezza tal-kollaġen u metodu ta’ pproċessar għall-produzzjoni tal-kollaġen (3). Skont l-opinjoni ta’ din l-Awtorità, l-użu tal-għadam għall-produzzjoni tal-kollaġen ma għandux jitqies bħala riskju għas-saħħa pubblika. Għaldaqstant hu f’loku li jiġu stabbiliti rekwiżiti ta’ pproċessar f’konformità mal-opinjoni tal-EFSA u li jiġi speċifikat li l-għadam użat bħala materja prima għandu jkun differenti minn materjal ta’ riskju speċifikat kif iddefinit fir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered (4). Il-Punt 1 tal-Kapitolu I tat-Taqsima XV tal-Anness III għandu jiġi emendat skont dan.
               
            
                  (16)
               
               
                  Għall-konsistenza tal-leġiżlazzjoni tal-Unjoni, il-punt 1 tal-Kapitolu I, il-punt 1 tal-Kapitolu III tat-Taqsima XIV tal-Anness III tar-Regolament (KE) Nru 853/2004 li jikkonċerna materja prima għall-produzzjoni tal-ġelatina għandu jiġi emendat skont dan.
               
            
                  (17)
               
               
                  Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
               
            ADOTTAT DAN IR-REGOLAMENT:
      Artikolu 1
      L-Anness III tar-Regolament (KE) Nru 853/2004 huwa emendat skont l-Anness ta’ dan ir-Regolament.
      Artikolu 2
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussel, l-24 ta’ Ġunju 2010.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 139, 30.4.2004, p. 55.
      
         (2)  ĠU L 139, 30.4.2004, p. 206.
      
         (3)  Opinjoni tal-Bord Xjentifiku dwar il-Perikli Bijoloġiċi (BIOHAZ) dwar is-sikurezza tal-kollaġen u metodu ta’ pproċessar għall-produzzjoni tal-kollaġen, adottat fis-26 ta’ Jannar 2005.
      
         (4)  ĠU L 147, 31.5.2001, p. 1.
      
         ANNESS
         L-Anness III għar-Regolament (KE) Nru 853/2004 huwa emendat kif ġej:
         
                     (1)
                  
                  
                     Fit-Taqsima II, fil-Kapitolu V, il-punti 3 u 4 jinbidlu b’dan li ġej:
                     
                                 “3.
                              
                              
                                 Appena jitqatta l-laħam u, fejn hu l-każ, jiġi ppakkettjat, dan għandu jitkessaħ għal temperatura ta’ mhux iktar minn 4 °C.
                              
                           
                                 4.
                              
                              
                                 Il-laħam irid jilħaq temperatura ta’ mhux iktar minn 4 °C qabel it-trasport u jinżamm f’din it-temperatura waqt it-trasport. Madankollu, jekk l-awtorità kompetenti tawtorizza dan, il-fwied għall-produzzjoni tal-foie gras jista’ jinġarr f’temperatura ta’ mhux iktar minn 4 °C, u dan kemm-il darba:
                                 
                                             (a)
                                          
                                          
                                             dan it-trasport isir skont ir-rekwiżiti li l-awtorità kompetenti tispeċifika fir-rigward tal-ġarr minn stabbiliment wieħed partikolari għall-ieħor; u
                                          
                                       
                                             (b)
                                          
                                          
                                             li l-laħam jitlaq mill-biċċerija jew minn kamra fejn isir it-tqattigħ immedjatament, u t-trasport ma jiħux iktar minn sagħtejn.
                                          
                                       
                           
                                 5.
                              
                              
                                 Il-laħam li jiġi mit-tajr u mil-lagomorfi intiż għall-friża jrid jiġi iffriżat mingħajr dewmien.
                              
                           
                                 6.
                              
                              
                                 Il-laħam espost irid jinħażen u jiġi ttrasportat separatament mil-laħam ippakkjat sakemm ma jkunx inħażen u ġie ttrasportat f’ħinijiet differenti jew b’tali mod li l-materjal tal-imballaġġ u l-mod tal-ħżin u tat-trasport ma jistgħux ikunu sorsi ta’ kontaminazzjoni għal-laħam.”
                              
                           
               
                     (2)
                  
                  
                     It-Taqsima VII tiġi emendata kif ġej:
                     
                                 (a)
                              
                              
                                 Fil-parti introduttorja ta’ dik it-Taqsima, il-punt 1 jinbidel b’dan li ġej:
                                 
                                             “1.
                                          
                                          
                                             Din it-Taqsima tapplika għal molluski bivalvi ħajjin. Bl-eċċezzjoni tad-dispożizzjonijiet dwar il-purifikazzjoni, din id-Direttiva tapplika wkoll għall-ekinodermi, it-tunikati ħajjin u l-gastropodi marini ħajjin. Id-dispożizzjonijiet dwar il-klassifikazzjoni taż-żoni tal-produzzjoni stabbiliti fil-Kapitolu II tal-parti A ta’ dik it-Taqsima ma japplikawx għal gastropodi marini li mhumiex organiżmi filtraturi.”
                                          
                                       
                           
                                 (b)
                              
                              
                                 Fil-Kapitolu VI, il-punt 2 jiġi mibdul b’dan li ġej:
                                 
                                             “2.
                                          
                                          
                                             Il-pakketti kollha ta’ molluski bivalvi ħajjin li joħorġu miċ-ċentri ta’ dispaċċ jew li huma destinati għal ċentru ta’ dipaċċ ieħor iridu jkunu magħluqin. Il-pakketti ta’ molluski bivalvi ħajjin, intiżi għal bejgħ bl-imnut dirett, għandhom jibqgħu magħluqin sakemm jiġu ppreżentati għall-bejgħ lill-konsumatur finali.”
                                          
                                       
                           
                                 (c)
                              
                              
                                 Il-Kapitolu IX huwa sostitwit b’dan li ġej:
                                 “KAPITOLU IX:   REKWIŻITI SPEĊIFIĊI GĦALL-PECTINIDAE U L-GASTROPODI MARINI LI MHUMIEX ORGANIŻMI FILTRATURI KKULTIVATI BARRA MIŻ-ŻONI TA’ PRODUZZJONI KKLASSIFIKATI
                                 L-operaturi tan-negozju tal-ikel li jikkultivaw il-pectinidae u l-gastropodi marini, li mhumiex organiżmi filtraturi, barra miż-żoni ta’ produzzjoni kklassifikati jew li jimmaniġġjaw dawn il-pectinidae u/jew gastropodi marini bħal dawn għandhom jikkonformaw mar-rekwiżiti li ġejjin:
                                 
                                             1.
                                          
                                          
                                             Il-pectinidae u l-gastropodi marini, li mhumiex organiżmi filtraturi, ma jistgħux jitqiegħdu fis-suq sakemm ma jkunux ġew ikkultivati u mmaniġġjati skont il-Kapitolu II, il-Parti B, u jissodisfaw l-istandards stipulati fil-Kapitolu V, kif sostnut minn sistema ta’ awtottestjar.
                                          
                                       
                                             2.
                                          
                                          
                                             Barra minn hekk, fejn id-dejta minn programmi ta’ monitoraġġ uffiċjali tippermetti lill-awtorità kompetenti li tikklassifika l-postijiet tas-sajd— fejn hu l-każ, b’kooperazzjoni mal-operaturi tan-negozju tal-ikel — id-dispożizzjonijiet tal-Kapitolu II, il-Parti A, japplikaw b’analoġija għall-pectinidae
                                          
                                       
                                             3.
                                          
                                          
                                             Il-pectinidae u l-gastropodi marini, li mhumiex organiżmi filtraturi, ma jistgħux jitqiegħdu fis-suq għall-konsum mill-bniedem sakemm mhux permezz ta’ post għall-irkant tal-ħut, ta’ ċentru ta’ dispaċċ jew stabbiliment ta’ pproċessar. Meta jimmaniġġjaw il-pectinidae u/jew gastropodi marini bħal dawn, l-operaturi tan-negozju tal-ikel li joperaw dawn l-istabbilimenti jridu jinformaw l-awtorità kompetenti u, fir-rigwrad taċ-ċentri ta’ dispaċċ, iridu jikkonformaw mar-rekwiżiti rilevanti tal-Kapitoli III u IV.
                                          
                                       
                                             4.
                                          
                                          
                                             L-operaturi tan-negozju tal-ikel li jimmaniġġjaw il-pectinidae u gastropodi marini ħajjin, li mhumiex organiżmi filtraturi, iridu jikkonformaw:
                                             
                                                         (a)
                                                      
                                                      
                                                         mar-rekwiżiti dokumentarji tal-Kapitolu I, il-punti 3 sa 7, fejn japplika. F’dan il-każ, id-dokument ta’ reġistrazzjoni jrid jindika b’mod ċar il-post fiż-żona fejn jiġu kkultivati l-pectinidae u/jew gastropodi marini ħajjin; jew
                                                      
                                                   
                                                         (b)
                                                      
                                                      
                                                         mar-rekwiżiti tal-Kapitolu VI, il-punt 2 li jikkonċerna l-għeluq tal-pakketti kollha tal-pectinidae ħajjin u l-gastropodi marini ħajjin mibgħuta għall-bejgħ bl-imnut u l-Kapitolu VII li jikkonċerna l-immarkar u l-ittikkettjar ta’ identifikazzjoni.”
                                                      
                                                   
                                       
                           
               
                     (3)
                  
                  
                     It-Taqsima VIII tiġi emendata kif ġej:
                     
                                 (a)
                              
                              
                                 Fil-parti introduttorja ta’ dik it-Taqsima, il-punt 1 jinbidel b’dan li ġej:
                                 
                                             “1.
                                          
                                          
                                             Din it-Taqsima ma tapplikax għall-molluski bivalvi, l-ekinodermi, it-tunikati u l-gastropodi marini jekk ikunu għadhom ħajjin meta jitqiegħdu fis-suq. Bl-eċċezzjoni tal-Kapitoli I u II, din tapplika għal dawn l-annimali meta ma jitqiegħdux fis-suq ħajjin, f’liema każ iridu jkunu nkisbu skont it-Taqsima VII.
                                             Din tapplika għal prodotti tas-sajd mhux proċessati u li ma twaqqgħetilhomx il-friża u għal prodotti tas-sajd friski li jkunu żdidulhom addittivi tal-ikel skont il-leġiżlazzjoni tal-Unjoni xierqa.”
                                          
                                       
                           
                                 (b)
                              
                              
                                 Fil-Kapitolu VII, il-punt 2 jiġi mibdul b’dan li ġej:
                                 
                                             “2.
                                          
                                          
                                             Il-prodotti tas-sajd iffriżati għandhom jinżammu f’temperatura ta’ mhux iktar minn – 18 °C fil-partijiet kollha tal-prodott; madankollu, ħut sħiħ inizjalment iffriżat fis-salmura intiż għall-manifattura tal-ikel fil-landa jista’ jinżamm f’temperatura ta’ mhux iktar minn – 9 °C.”
                                          
                                       
                           
                                 (c)
                              
                              
                                 Fil-Kapitolu VIII, il-punt 1(b) jinbidel b’dan li ġej:
                                 
                                             “(b)
                                          
                                          
                                             il-prodotti tas-sajd iffriżati, bl-eċċezzjoni ta’ ħut sħiħ inizjalment iffriżat fis-salmura intiż għall-manifattura tal-ikel fil-landa, waqt it-trasport għandu jinżamm f’temperatura kostanti ta’ mhux iktar minn – 18 °C fil-partijiet kollha tal-prodott, bil-possibbiltà ta’ flussi ‘l fuq, fil-qosor, ta’ mhux iktar minn 3 °C.”
                                          
                                       
                           
               
                     (4)
                  
                  
                     Fit-Taqsima XIV, il-Kapitolu I, il-punt 1(a) jinbidel b’dan li ġej:
                     
                                 “(a)
                              
                              
                                 l-għadam, apparti minn materjali ta’ riskju speċifiku kif imfisser fl-Artikolu 3(1)(g) tar-Regolament (KE) Nru 999/2001 tal-Parlament Ewropew u tal-Kunsill (*)
                                 
                              
                           
                        (*)  ĠU L 147, 31.5.2001, P. 1.”"
						
                  
               
                     (5)
                  
                  
                     It-Taqsima XV tiġi emendata kif ġej:
                     
                                 (a)
                              
                              
                                 Fil-Kapitolu I, il-punt 1 għandu jinbidel b’dan li ġej:
                                 
                                             “1.
                                          
                                          
                                             Għall-produzzjoni tal-kollaġen intiż għall-użu fl-ikel tista’ tintuża din il-materja prima:
                                             
                                                         (a)
                                                      
                                                      
                                                         l-għadam, apparti minn materjal ta’ riskju speċifiku kif imfisser fl-Artikolu 3(1)(g) tar-Regolament (KE) Nru 999/2001;
                                                      
                                                   
                                                         (b)
                                                      
                                                      
                                                         il-ġlud ħoxnin u ġlud oħrajn ta’ annimali ruminanti domestiċi;
                                                      
                                                   
                                                         (c)
                                                      
                                                      
                                                         il-ġlud tal-ħnieżer;
                                                      
                                                   
                                                         (d)
                                                      
                                                      
                                                         il-ġlud tat-tjur;
                                                      
                                                   
                                                         (e)
                                                      
                                                      
                                                         l-għerq u l-muskoli;
                                                      
                                                   
                                                         (f)
                                                      
                                                      
                                                         il-ġlud ħoxnin u ġlud oħra tat-tajr selvaġġ; u
                                                      
                                                   
                                                         (g)
                                                      
                                                      
                                                         il-ġlud u l-għadam tal-ħut.”
                                                      
                                                   
                                       
                           
                                 (b)
                              
                              
                                 Fil-Kapitolu III, il-punt 1 jiġi mibdul b’dan li ġej:
                                 
                                             “1.
                                          
                                          
                                             Il-proċess ta’ produzzjoni tal-kollaġen irid jiżgura li:
                                             
                                                         (a)
                                                      
                                                      
                                                         l-għadam kollu tar-ruminanti li ġej minn annimali li twieldu, trabbew jew inqatlu f’pajjiżi jew reġjuni b’riskju ta’ BSE kkontrollat jew mhux determinat skont l-Artikolu 5 tar-Regolament (KE) Nru 999/2001 jiġi suġġett għal proċess li fih ikun żgurat li l-materjal kollu tal-għadam jitfarrak fin fin u jitneħħielu x-xaħam bil-misħun u jiġi ttrattat bl-aċtu idrokloriku (ta’ konċentrazzjoni minima ta’ 4 % u pH < 1,5) fuq perjodu ta’ mhux anqas minn jumejn; dan it-trattament irid ikun segwit b’aġġustament tal-pH permezz tal-aċtu jew alkali segwit bi tlaħliħa waħda jew iktar, filtrazzjoni u estrużjoni, jew permezz ta’ proċess ekwivalenti approvat;
                                                      
                                                   
                                                         (b)
                                                      
                                                      
                                                         il-materja prima apparti dik imsemmija fil-punt (a) trid tkun suġġetta għal trattament li jinvolvi l-ħasil, l-aġġustament tal-pH bl-użu tal-aċtu jew alkali, segwit bi tlaħliħa waħda jew iktar, filtrazzjoni u estrużjoni, jew permezz ta’ proċess ekwivalenti approvat; l-istadju tal-estrużjoni ma jistax jitwettaq tul il-produzzjoni ta’ kollaġeni b’numru baxx ta’ molekoli minn materja prima li ma tkunx ġejja minn annimali ruminanti.”